iraklixyz/georgian-wikipedia-cleaned huggingface dataset:
მარიუპოლი

მარიუპოლი (, 1948—1989 წლებში — ჟდანოვი, 1948 წლამდე — მარიუპოლი) — ქალაქი უკრაინის სამხრეთ-აღმოსავლეთში, აზოვის ზღვის ჩრდილოეთ სანაპიროზე, მდინარე კალმიუსის შესართავთან. 2021 წლის მონაცემებით, მარიუპოლის მოსახლეობა 431 859 ადამიანს შეადგენს და ამ მაჩვენებლით, წარმოადგენს უკრაინის სიდიდით მეათე და დონეცკის ოლქის მეორე უდიდეს ქალაქს.

მარიუპოლი კაზაკების ყოფილი ბანაკის, სახელად კალმიუსის ადგილას დაარსდა, ქალაქის სტატუსი კი 1778 წელს მიენიჭა. იყო მარცვლეულით ვაჭრობის, მეტალურგიის და მძიმე მრეწველობის ცენტრი. მარიუპოლმა საკვანძო როლი ითამაშა უკრაინის ინდუსტრიალიზაციაში. დღეისათვის, მარიუპოლი კვლავ რჩება მრეწველობის, უმაღლესი განათლებისა და ბიზნესის ცენტრად.

1948 წლიდან 1989 წლამდე, საბჭოთა მოხელის, ანდრეი ჟდანოვის პატივსაცემად ქალაქს ჟდანოვი ერქვა; ქალაქებისთვის კომუნისტი ლიდერების სახელების დარქმევა საბჭოთა კავშირში გავრცელებული პრაქტიკა იყო.

2014 წელს დონბასში მიმდინარე ომის შემდეგ, როდესაც დონეცკი თვითგამოცხადებული დონეცკის სახალხო რესპუბლიკის დედაქალაქად გამოაცხადეს, მარიუპოლო დონეცკის ოლქის დროებითი ადმინისტრაციული ცენტრი გახდა.

ამჟამად ქალაქი უკრაინაში შეჭრილი რუსი ოკუპანტების ალყაშია და მძიმედ არის დაზიანებული. ვრცელდება ცნობები, რომ რუსეთის საოკუპაციო ძალები მარიუპოლში მშვიდობიან მოსახლეობას ბომბავს, ხოცავს და ომის დანაშაულს სჩადის.

2022 წლის 13 მარტს, მარიუპოლს უკრაინის გმირი ქალაქის ტიტული მიენიჭა.
ეგვიპტის პრეზიდენტი

ეგვიპტის პრეზიდენტი – ეგვიპტის სახელმწიფოსა და აღმასრულებელი ხელისუფლების მეთაური, შეიარაღებული ძალების მთავარსარდალი. მოსახლეობა ირჩევს 6 წლის ვადით.

პირველი ეგვიპტის პრეზიდენტი იყო მუჰამედ ნაგიბი, 1952 წლის ეგვიპტური რევოლუციის ერთ-ერთი ლიდერი, რომელიც პრეზიდენტის თანამდებობა დაიკავა 1953 წლის 18 ივნისს, იმ დღეს, როდესაც ეგვიპტე გამოცხადდა რესპუბლიკად.

ეგვიპტის პრეზიდენტების სია
ნეგასო გიდადა

ნეგასო გიდადა სოლონი ( დ. სექტემბერი 1943, დემბიდოლო, ეთიოპია) — ეთიოპიის სახელმწიფო და პოლიტიკური მოღვაწე. ეთიოპიის პრეზიდენტი 1995-2001 წწ.

პრეზიდენტად აირჩიეს მას შემდეგ რაც პრეზიდენტმა მელეს ზენავმა, საპარლამენტო რესპუბლიკად გამოცხადების შემდეგ დაიკავა პრემიერ-მინისტრის პოსტი. 2001 წელს შეცვალა გირმა უოლდ-გიორგის ლუჩამ. 2005 წელს გიდადა აირჩიეს პარლამენტის დეპუტატად, როგორც დამოუკიდებელი კანდიდატი. კითხულობს ლექციებს ადის-აბების უნივერსიტეტში.
მეზანინი

მეზანინი ან ანტრესოლი ( - შუალედური) — არქიტექტურაში შუალედური სართული მოქცეული შენობის ძირითად სართულებს შორის. ტიპურად არ ითვლება შენობის სართულების რაოდენობაში. ხშირად მეზანინი დაბალჭერიანია და შიდა აივნის, იარუსის ფორმა აქვს. ამ ტერმინით ასევე მოიხსენიებენ თეატრის ქვედა იარუსს, ან ამ იარუსის სკამების პირველ რამდენიმე რიგს.
ორსაგდულიანები

ორსაგდულიანები — უხერხემლოთა კლასი მოლუსკების ტიპისა. მათი სხეული ორსაგდულიან ნიჟარაშია მოთავსებული. ნიჟარის სიგრძე რამდენიმე მმ-დან 1,5 მ აღწევს, შედგება 3 (რქოვანი, ფაიგურისა და სადაფის) შრისაგან. მათი სხეული მანტითაა დაფარული. სხეულსა და მანტიას შორის არის მანტიის ღრუ, მუცლის მხარეზე — კუნთოვანი ფეხი. თავი არა აქვთ. სუნთქავენ ლაყუჩებით. საჭმლის მომნელებელი სისტემა იწყება პირით, რომელიც საყლაპავ მილში გადადის, ეს უკანასკნელი კი — კუჭში. კუჭიდან იწყება ნაწლავი, რომელიც ანალური ხვრელით იხსნება გამომყვან სიფონთან. ორსაგდულიანები იკვებებიან პლანქტონით. ახასიათებთ ღია მიმოქცევა. ზურგის მხარეზე აქვთ სამსაკნიანი გული. გამომყოფი ორგანოა წყვილი თირკმელი. ორსაგდულიანების უმრავლესობა ცალსქესიანია, ახასიათებთ გარეგანი განაყოფიერება. განაყოფიერებული კვერცხებიდან გლოქიდიები იჩეკება. ნერვული სისტემა შედგება თავის, ტანისა და ფეხის ნერვული კვანძებისაგან. აქვთ აგრეთვე წონასწორობის ორგანო — სტატოცისტები და ქიმიური გრძნობის ორგანო — ოსფრადიები. ზოგ სახეობას მანტიის გვერდებზე თვალები აქვთ განვითარებული. კლასში 15 ათასი სახეობაა. ბინადრობენ მტკნარ და ზღვის წყლებში.

საქართველოს მტკნარ წყლებში ორსაგდულიანებიდან საკმაოდ ფართოდაა გავრცელებული უკბილო ორსაგდულიანები; ორსაგდულიანების ზოგ სახეობას (ხამანწკები, მიტილუსები, ზღვის სავარცხლურები და სხვა). საკვებად იყენებენ. ზოგი უკბილო მარგალიტის მწარმოებელია, მისი ნიჟარისაგან ამზადებენ სადაფის ღილებს და სხვა ნივთებს; ზოგ სახეობას ზიანი მოაქვს. ასეთია, მაგ., გემის ჭია, რომელიც აზიანებს გემისა და ნავსადგურების ხის ნაგებობებს.
ორსახლიანი მცენარეები

ორსახლიანი მცენარეები — მცენარეები, რომლებსაც მამრობითი (მტვრიანიანი) და მდედრობითი (ბუტკოიანი) ყვავილები ან მამრობითი და მდედრობითი სასქესო ორგანოები (არაყვავილოვან მცენარეებში) განლაგებული აქვთ სხვადასხვა ეგზემპლარზე. ორსახლიან მცენარეებს განეკუთვნება ვერხვი, ტირიფი, ოფი, კანაფი, პამპის ბალახი, ბოსტნის მჟაუნა და სხვა.
ბილობა-რიცი

ბილობა-რიცი (ლათ )- მცენარეული წარმოშობის პრეპარატი.

შემადგენლობა
პრეპარატის ერთი კაფსულა შეიცავს 40მგ -ს ფოთლების მშრალ სტანდარტიზებულ ექსტრაქტს: 24% გინკგოს ჰეტეროზიდები და 6% გიკგოლიდ-ბილობალიდები 

მოქმედების მექანიზმი
ექსტრაქტის აქტიური ნივთიერებები - ფლავონოიდური გლიკოზიდები, გინკგოლიდები და ბილაბოლიდები აუმჯობესებენ სისხლის მიმოქცევას და მის რეოლოგიურ მახასიათებლებს, აფართოებენ სისხლძარღვებს, აფერხებენ თრომბოციტების აგრეგაციას. პრეპარატი ახდენს მეტაბოლური პროცესების ნორმალიზებას, ახასიათებს ქსოვილებზე ანტიჰიპოქსიური მოქმედება. აუმჯობესებს თავის ტვინში სისხლის მიმოქცევას, ჟანგბადისა და გლუკოზის მიწოდებას, ასევე კიდურებში სისხლის მიმოქცევას. აქვს გამოხატული შეშუპების საწინააღმდეგო მოქმედება თავის ტვინსა და პერიფერიულ ქსოვილებზე.

ჩვენება
თავის ტვინში სისხლის მიმოქცევის მოშლა, რომელსაც ახლავს მეხსიერების, ყურადღებისა და ინტელექტუალური შესაძლებლობების დაქვეითება, შიშის შეგრძნება, თავბრუსხვევა, ყურებში ხმაური, ძილის დარღვევა.
ქვედა კიდურებში სისხლის მიმოქცევის მოშლა, რომელსაც ახლავს ტკივილი სიარულის დროს, სიცივის შეგრძნება და პარესთეზიები.

უკუჩვენება
პრეპარატის კომპონენტებისადმი მომატებული მგრძნობელობა.

უსაფრთხოების ზომები
ორსულობისა და ლაქტაციის პერიოდში პრეპარატის მიღება არ არის რეკომენდებული, თუმცა, დადგენილი არ არის ნაყოფზე მისი უარყოფითი გავლენა.

დოზირება და მიღების წესი
ინიშნება თითო კაფსულა დღეში სამჯერ ჭამის შემდეგ. მდგომარეობის გაუმჯობესება აღინიშნება ერთი თვის შემდეგ. მკურნალობის ხანგრძლივობა სამი თვე.

გვერდითი მოვლენები
იშვიათად - კუჭ-ნაწლავის ტრაქტის ფუნქციის დარღვევა, თავის ტკივილი, კანზე გამონაყარი.

ვარგისიანობა და შენახვის პირობები
პრეპარატის ვარგისიანობის ვადაა 2 წელი, ინახება 10-15 ტემპერატურაზე, სინათლისგან დაცულ, მშრალ, ბავშვებისთვის ხელმიუწვდომელ ადგილზე!

გამოშვების ფორმა
შეფუთვაში 20 კაფსულა, თითო 40 მგ.

დანიშნულება
ექიმის რეცეპტის გარეშე!
შვედეთის ქრისტიან-დემოკრატიული პარტია

შვედეთის ქრისტიან-დემოკრატიული პარტია (შვედ ) — შვედური პოლიტიკური პარტია; დაარსებულია 1964 წელს, მაგრამ რიქსდაგში 1985 წლამდე მოხვედრა ვერ შესძლო (1985 წელს ცენტრის პარტიასთან კოალიციაში მყოფმა მოახერხა ბარიერის გადალახვა, ხოლო 1991 წელს უკვე დამოუკიდებლად გავიდა არჩევნებში). პარტიის პირველი ლიდერი ბირგერ ექსტერდტი იყო, 1973 წელს მისი გარდაცვალების შემდეგ პარტიას სათავეში ალფ სვენსონი ჩაუდგა. 2004 წლის 3 აპრილიდან პარტიის თავმჯდომარე იორან ჰეგლუნდია.

პარტიის ძირითადი მიზნებია:
ჯანდაცვისა და სოცლიალური მომსახურების ღირსეული დონე;
არჩევნების თავისუფლება ბავშვებიანი ოჯახებისთვის;
სკოლაში დაცული და წყნარი ვითარება;
ქუჩებში უსაფრთხოების უზრუნველყოფა;

იდეოლოგია
შვედეთის ქრისტიან-დემოკრატიულ პარტიას სხვა ანალოგიური პარტიების მსგავსი იდეოლოგია აქვს, რომელიც ქრისტიანობის პრინციპებზეა დამყარებული.

რიქსდაგში არჩევნების შედეგები
შვედეთის მწვანეთა პარტია

შვედეთის მწვანეთა პარტია — შვედეთის მწვანეთა პოლიტიკური პარტია.

დაარსდა 1981 წელს ბირთვული ენერგიის გამოყენების წინააღმდეგ მოძრაობის აქტივისტების მიერ. პარტიის ლიდერები ერთდროულად არიან ქალი და მამაკაცი — მარია ვეტერსტრანდი და პეტერ ერიქსონი - როგორც სქესთა შორის თანასწორობის სიმბოლო. საპარლამენტო არჩევნებში 1982 წლიდან იღებს მონაწილეობას. 1988 წელს პარტიამ ხმათა 5,53 % და რიქსდაგში 20 სავარძელი მოიპოვა. 1991 წლის არჩევნებზე ყველა სადეპუტატო მანდატი დაკარგა. 1994 წელს კი 5,02 % და 18 ადგილი მიიღო და ამდროიდან საპარლამენტო პარტიად რჩება. პარტია თავის რიგებში, მეტწილად, ახალგაზრდებს იზიდივას. გამოდის ევროკავშირის წევრობის წინააღმდეგ და მოითხოვს რეფერენდუმი ჩატარდეს, სადაც ეს საკითხი უნდა იყოს წარდგენილი. ასევე გამოდის შვედეთში ბირთვული ენერგიის გამოყენების წინააღმდეგ და ალტერნატიული ენერგიის შემუშავების მოთხოვნით. ამჟამად მწვანეთა პარტია უფრო მემარცხენეა, ვიდრე მემარჯვენე. ზოგიერთ კომუნებში პარტიის დანაყოფები ლიბერალებთან ერთად მოქმედებენ. 1998 წელს საზოგადოებრივი არჩევნების დროს მწვანეებმა ხმათა 4,5 % მიიღეს და მმართველ კოალიციაში მოხვდნენ სოციალ-დემოკრატიული და მემარცხენე პარტიების მონაწილეობით.
ისლამური ხელოვნების მუზეუმი (დოჰა)

ისლამური ხელოვნების მუზეუმი — ქატარის ეროვნული მუზეუმის გვერდით, დოჰაში, კატარი მდებარე მუზეუმი. ის 2008 წლის 22 ნოემბერს გაიხსნა. კომპლექსის პროექტი ეკუთვნის არქიტექტორ იუჰ მინ პეის.

მუზეუმის შენობა ძველი ისლამური არქიტექტურის გავლენით შეიქმნა, თუმცა თვითმყოფადი დიზაინი აქვს. ეს არის პირველი ამ ტიპის მუზეუმი სპარსეთის ყურის რეგიონში და მასში ისლამური ხელოვნების ერთ-ერთი უმსხვილესი კოლექციაა გამოფენილი. კომპლექსი ასევე მოიცავს აუდიტორიუმებს, ბიბლიოთეკას და რამდენიმე რესტორანს. კომპლექსის საერთო ფართი 45 000 მ²-ია და დოჰას ყურეში ნავსადგომის სამხრეთ კუთხეში მდებარეობს. მუზეუმი საზოგადოებისთვის 2008 წლის 1 დეკემბერს გაიხსნა.
ტატარას ხიდი

— ვანტური ხიდი, რომელიც ნიშისეტოს გზატკეცილის ნაწილია, აგრეთვე ცნობილი როგორც "შიმანამი კაიდო" . ხიდის ცენტრალური გაშლა 890 მეტრია. 2008 წლისთვის ის მსოფლიოში ყველაზე გრძელი ხიდი იყო მთავარი გაშლით ვანტურ ხიდთა შორის სუტონგის ხიდის შემდეგ. გზატკეცილი წარმოადგენს გზებისა და ხიდების სერიას, რომელიც ერთ-ერთი მიმართულებაა ჰონსიუ-სიკოკუს ხიდების პროექტში (აკავშირებს ჰონსიუსა და სიკოკუს კუნძულებს). კურუსიმა-კაიკიოს ხიდიც ამავე მიმართულებაზე მდებარეობს.

ხიდი, რომელიც 1999 წლის 1 მაისს გაიხსნა, ორ საავტომობილო ხაზს მოიცავს ორივე მიმართულებით და აქვს დამატებითი ხაზები ველოსიპედების, მოტოციკლეტებისა და ფეხით მოსიარულეთათვის.
ნოტიო კონტინენტური კლიმატი

ნოტიო კონტინენტური კლიმატი — ჰავა, რომელიც შუა განედებში, ტროპიკული და პოლარული ჰაერის მასების შეჯახების ადგილებში გვხვდება. ნოტიო კონტინენტური კლიმატი სხვადასხვაგვარი ამინდით და სეზონური ტემპერატურის ცვლილებით გამოირჩევა. სეზონური ტემპერატურული ცვლილება შეიძლება 33 °-ც კი აღწევდეს, მაგრამ, მეტწილად 15-22 ° არის ხოლმე. ტემპერატურული ცვალებადობა იზრდება ყველაზე ცივ და ყველაზე ცხელ თვეებს შორის ჰაერის მასების შიდა ტერიტორიებზე გადმონაცვლებით, ანუ რაც უფრო იკლებს ოკეანის ზომიერი ჰავის გავლენა. ადგილები თვის ყველაზე მაღალი ტემპერატურით - 10 °-ს ზემოთ - და თვის ყველაზე ცივი ტემპერატურით - -3 °-ს ქვემოთ - და რომლებიც მშრალი კლიმატის პირობებს არ აკმაყოფილებენ, კლასიფიცირდებიან როგორც კონტინენტური კლიმატის ტერიტორიები. ნოტიო კონტინენტური კლიმატი ყველაზე გავრცელებულია ჩრდილოეთ ამერიკის აღმოსავლეთ და ცენტრალურ ნაწილებში, აღმოსავლეთ ევროპის ნაწილში, ჩრდილო-დასავლეთ აზიის მხარეში, აგრეთვე ყვითელი ზღვის, კორეის ნახევარკუნძულისა და ჩრდილოეთის იაპონიის მომიჯნავედ. სამხრეთ ნახევარსფეროს მხოლოდ მცირე ნაწილებშია აღმოჩენილი.
სტოკჰოლმის ცენტრალური რკინიგზის სადგური

სტოკჰოლმის ცენტრალური რკინიგზის სადგური (შვედ , ) არის შვედეთში ყველაზე მსხვილი რკინიგზის სადგური. სადგური მდებარეობს ნორმალმში, ვასაგატთან ახლოს. სადგური 1871 წლის 18 ივლისს გაიხსნა. დღევანდელი სადგური არა მხოლოდ უდიდესი სადგურია შვედეთში, არამედ, სკანდინავიის უმსხვილესი სამოგზაურო ცენტრი, რომელიც ყოველდღიურად 250 000 მგზავრს ემსახურება.

ცენტრალური სადგურის წინ დადგმულია ნილს ერიქსონის ძეგლი.

ისტორია
სადგური 1867-1871 წლებში აშენდა არქიტექტორ ადოლფ ედელსვორდის მიერ. 1925 წლამდე ლიანდაგებს პირდაპირ დღევანდელ სადგურში შეყჰავდა მატარებელი, მაგრამ, გადაკეთების შემდეგ 119 მეტრი სიგრძის, 28 მეტრი სიგანისა და 13 მეტრი სიმაღლის მოსაცდელი დარბაზი გაჩნდა სადგურში. განახლებისას სადგური სამხრეთით დააგრძელეს და პავილიონი დაუმატეს. დღესდღეობით სადგურის ამ ნაწილში საკონფერენციო მომსახურებაა. მის გვერდით სამეფო ოჯახის მოსასვენებლი დარბაზია, სადაც მისი უმაღლესობა იცდის ხოლმე ოჯახითურთ გამგზავრების წინ.

1951 წელს ვასაგატანის გასწვრივმდებარე ფასადი გადააკეთეს და უფრო გაამარტივებული სახე მისცეს. 1958 წელს --ის მიწისქვეშა გადასარბენი გაიხსნა.
იულია ლატინინა

იულია ლატინინა ( დ. 16 ივნისი, 1966, მოსკოვი) — რუსი ჟურნალისტი და მწერალი; ფენტეზისა და პოლიტიკურ-ეკონომიკური დეტექტივის ჟანრების რომანების ავტორი. ჟურნალისტიკაში ცნობილია, როგორც პოლიტიკური მიმომხილველი, ეკონომიკური ანალიტიკოსი და აქტიური პოლემისტი; რადიოს „ეხო მოსკვი“ ერთ-ერთი გადაცემის წამყვანი.

ლატინინამ ჟურნალისტური მოღვაწეობა გაზეთში „იზვესტია“ (1995-97) დაიწყო; შემდეგ მუშაობდა ჟურნალ „ექსპერტი“ (1997-98), გაზეთებში „სოვერშენნო სეკრეტნო“, „ნოვაია გაზეტა“ (2001-დან), „კომერსანტ“ (2006-დან) და სხვა. ის ასევე მუშაობდა რამდენიმე რუსულ ტელეარხზე: გადაცემებში „ვ დრუგოე ვრემია“ (პირველი არხი ორტ 2001-02), „იესტ’ მნენიე“ (ტვ ცენტრ 2002-3) და „ნედელია“ (რენ ტვ 2003-04).

ლატინინას მიღებული აქვს საგამომძიებლო ჟურნალისტიკის ჯილდო კორიერე დელა სერასგან, მის მიერ მარია გრაცია კუტულიზე, იტალიელ ჟურნალისტზე, რომელიც ავღანეთში მოკლეს, მომზადებული მასალისთვის.

ამჟამად ლატინინა რადიო სადგურის „ეხო მოსკვი“ გადაცემის „კოდ დოსტუპა“ წამყვანია (2003-დან). 2008 წლის 8 დეკემბერს აშშ-ის სახელმწიფო დეპარტამენტმა ის თავისუფლების დამცველის პრემიით დააჯილდოვა.
ამირ ნადერი

ამირ ნადერი (სპარს.: , დ. 15 აგვისტო, 1946, აბადანი) — ირანელი კინორეჟისორი, სცენარისტი და საუკუნის ირანის კინემატოგრაფიის ერთ-ერთი ყველაზე გავლენიანი ფიგურა.

ნადერიმ ცოდნა კინოზე ბავშვობაში კინოთეატრში მუშაობისას კინოფილმების ყურებისას და კინოკრიტიკის კითხვისას მიიღო. კარიერა პეიზაჟების ფოტოგრაფიით დაიწყო. 1970-იან წლებში რეჟისორობას მოკიდა ხელი. 1971 წელს მისი სარეჟისორო დებიუტი შედგა ფილმით "ნახვამდის, მეგობარო". საერთაშორისო ასპარეზზე კი ცნობილი გახდა ისეთი ფილმებით, რომლებიც ამჟამად კინოს კლასიკად ითვლება, როგორიცაა "მორბენალი" (1985) და "წყალი, ქარი და მტვერი" (1989). "მორბენალს" მრავალი კრიტიკოსი ბოლო მეოთხედი საუკუნის ერთ-ერთ ყველაზე გავლენიან ფილმად მიიჩნევს. მისი რამდენიმე ფილმის ირანის მთავრობის მიერ აკრძალვის შემდეგ, ნადერიმ ქვეყანა დატოვა. ნიუ-იორკში იმიგრაციის შემდეგ ნადერი აგრძელებს რეჟისორობას. 1997 წელს როკფელერის კინო და ვიდეო სტიპენდიატი გახდა და მას შემდეგ კოლუმბიის უნივერსიტეტში, ლას-ვეგასის უნივერსიტეტსა და ნიუ-იორკის ვიზუალურ ხელოვნებათა სკოლაში ასწავლის კინოხელოვნებას. მისმა ბოლო ფილმმა "ხმის ბარიერი" (2005) რომის კინოფესტივალზე რობერტო როსელინის პრემია დაიმსახურა.
წყვილთწარმოქმნა

გამა მამოსხივებისას, როდესაც გამა კვანტი დიდ ენერგიას ატარებს ( > 3 (მეგა ელექტრონულივოლტი)) მატერიასთან ურთიერთქმედებისას ადგილი ექნება ე.წ. "წყვილთწარმოქმნის" ეფექტს. დიდი ენერგიის მატარებელი ფოტონი ატომის ბირთვთან მიახლოვებისას აღმოჩნდება ძლიერ ელექტრულ ველში, სადაც ხდება ე.წ. "ვაკუუმის პოლარიზაცია" და ადგილი აქვს მატერიისა და ანტიმატერიის წარმოქმნას.

ელექტრონისა და ანტიელექტრონის წარმოქმნა
ამ შემთხვევაში წარმოქმნილ მატერიასა და ანტიმატერიაში იგულისხმება ელექტრონი და პოზიტრონი (ანტიელექტრონი). პოზიტრონს ელექტრონის მსგავსი მახასიათებლები აქვს, განსხვავება მხოლოდ მუხტშია, რომელიც პოზიტრონის შემთხვევაში დადებითია.

რადგანაც ორივე ნაწილაკის მასები ერთმანეთის ტოლია (უძრავ მდგომარეობაში) და 511-ს შეადგენს. ჩანს, რომ ამ პროცესისთვის საჭირო მინიმუმი ენერგია, რომელიც გამა კვანტს უნდა გააჩნდეს არის = 1.022 ( = 2*511). იმ შემთხვევაში თუ გამა კვანტის ენერგია აღემატება ზემოთ ხსენებულ მნიშვნელობას (საჭირო მინიმუმ ენერგიას), მაშინ დანარჩენი ნაწილი ენერგიისა გადაეცემა ელექტრონსა და პოზიტრონს კინეტიკური ენერგიის სახით. ამ პროცესის შედეგად წარმოქმნილი --ი შეიძლება --ად (იგულისხმება - - გამოსხივება) იქნეს წარმოდგენილი, რომელიც თავის კინეტიკურ ენერგიას დახარჯავს ან მატერიის ატომებთან დაჯახებით ან იონიზაციის პროცესის გამოწვევით. პოზიტრონის (+) შემთხვევაშიც მსგავს პროცესებს ექნება ადგილი, მაგრამ როგორც კი იგი მის კინეტიკურ ენერგიას ბოლომდე დახარჯავს, მას ელექტრონი მიიზიდავს და მატერია და ანტი მატერია "გაანადგურებენ" ერთმანეთს (ურთიერთშთანთქმა), შედეგად გამოსხივდება ენერგია 2-კვანტის სახით, თითო კვანტი ატარებს ამ შემთხვევაში 511 ენერგიას, რაც ელექტრონის (იგივე პოზიტრონის) მასას (უმოძრაო მდგომარეობაში) შეეფერება.

აქედან ნათლად ჩანს, რომ ეს პროცესი ამცირებს -გამოსხივების ენერგიას, თუმცა ამავდროულად ზრდის მის ინტენსიურობას.
ბილ გეიტსი

უილიამ ჰენრი „ბილ“ გეიტსი (; 28 ოქტომბერი, 1955, სიეტლი, აშშ) — ამერიკელი ბიზნესმენი, ფილანტროპი, ინვესტორი და კომპიუტერული პროგრამისტი, კომპანია -ის დამფუძნებელი.

ბილ გეიტსი მსოფლიოში ერთ-ერთ ყველაზე მდიდარ ადამიანად ითვლება, ფორბსის 2025 წლის მონაცემებით მისი პირადი კაპიტალი 115.1 მილიარდ აშშ დოლარს შეადგენდა.

ადრეული წლები
ბილ გეიტსი თავის ორ დასთან ერთად ქალაქ სიეტლში გაიზარდა. მამამისი, უილიამ გეიტს , იყო სიეტლის რწმუნებული, ხოლო დედა, მერი გეიტსი — სკოლის მასწავლებელი და ვაშინგტონის უნივერსიტეტის მმართველთა წევრი. გეიტსის წინაპრები იყვნენ ინგლისური, გერმანული და ირლანდიული წარმომავლობის.

ბილ გეიტსმა ინტერესი კომპიუტერის მიმართ 13 წლის ასაკში გამოამჟღავნა.

1973 წელს ის ჰარვარდის უნივერსიტეტში ჩაირიცხა, მაგრამ ძალიან მალე დატოვა სასწავლებელი და 1975 წელს თავის მეგობარ პოლ ალენთან ერთად დააარსა კომპანია „“, რომელიც იქცა პროგრამული უზრუნველყოფის უმსხვილეს მწარმოებელ კომპანიად მსოფლიოში. ისინი დარწმუნებულები იყვნენ, რომ კომპიუტერი მალე გახდებოდა აუცილებელი ატრიბუტი ყველა სამუშაო მაგიდაზე, ოფისებსა და სახლებში.

თავის კარიერის განმავლობაში, გეიტსი კომპანიაში იკავებდა თავმჯდომარის, აღმასრულებელი დირექტორისა და მთავარი პროგრამული არქიტექტორის თანამდებობებს და იყო ყველაზე დიდი აუქციონერი 2014 წლის მაისამდე

გეიტსის ხელმძღვანელობის პირობებში „“ ყოველთვის მიისწრაფის იმისკენ, რომ გააუმჯობესოს კომპიუტერების პროგრამული უზრუნველყოფა, რათა უფრო ადვილი გახდეს საზოგადოებისათვის მისი გამოყენება.

1999 წელს ბილ გეიტსმა დაწერა წიგნი იმის შესახებ, თუ როგორ შეუძლია კომპიუტერულ ტექნოლოგიებს, გადაწყვიტოს პრობლემები ახლებური მეთოდით. წიგნი 25 ენაზე, 60 ქვეყანაში გამოიცა.

პირველი -ის ვერსია გამოვიდა 1985 წლის 20 ნოემბერს, ხოლო აგვისტოში დაუკავშირდა კომპანია -ს, რომლის მიზანი იყო ახალი ოპერაციული სისტემის, სახელწოდებით /2-ის შექმნა. მიუხედავად იმას, რომ მათ წარმატებით შექმნეს ახალი სისტემის პირველი ვერსია, აზრთა სხვადასხვაობამ გამოიწვია ურთიერთობის გაუარესება.

პირადი ცხოვრება
1994 წლის 1 იანვარს მან მელინდა ფრენჩზე იქორწინა; ჰყავთ სამი შვილი.

ბილ გეიტსი და მისი მეუღლე, ასევე დაკავებულები არიან ქველმოქმედებით, მათ 2005 წელს 28.8 მილიარდი დოლარი გადარიცხეს მსოფლიოს ჯანმრთელობისა და განათლების ფონდში.

გეიტსი გატაცებულია სხვადასხვა ანტიკვარული ნივთების შეძენით. 1994 წელს, აუქციონზე, $30.8 მილიონად შეიძინა ლესტერის კოდექსი, ლეონარდო და ვინჩის ხელნაწერების კოლექცია.. მას ძალიან უყვარს წიგნების კითხვა. იგი, ასევე გატაცებული არის გოლფისა და ტენისის თამაშით.

ხანდახან გეიტსი საკუთარ სახლში აწყობს სადილებს. სადილზე დასწრება შეუძლია ნებისმიერ ადამიანს, რომელიც დათანხმდება გადაიხადოს 1 000 000 დოლარი მოსაწვევში. მთელი შეგროვილი თანხა კი დიუკის უნივერსიტეტში ირიცხება, სადაც მისი მეუღლე, მელინდა ფრენჩი სწავლობდა.
კონგო

კონგო (, ასევე ცნობილია, როგორც ზაირი, ლუალაბა) — ყველაზე დიდი და წყალუხვი მდინარეა ცენტრალური აფრიკის დასავლეთ ნაწილში. მისი საერთო სიგრძე 4700 კმ²-ია, რაც მას სიდიდით მეორე მდინარეს ხდის აფრიკაში (ნილოსის შემდეგ). მის ნაპირებზე მცხოვრები ხალხის სავაჭრო საქმიანობა და ტრანსპორტირება ამ მდინარეზეა დამოკიდებული.
საუზმე ტიფანისთან (ფილმი)

საუზმე ტიფანისთან — მხატვრული ფილმი, რომელიც 1961 წელს გამოვიდა ეკრანებზე, მთავარ როლებში ოდრი ჰეპბერნი და ჯორჯ პეპარდი.

როლებში
ოდრი ჰეპბერნი - ჰოლი გოლითლი
ჯორჯ პეპარდი - პოლ ვარჟაკი
პატრისია ნილი - ქალბატონი ფეილენსონი/ემილი ოსტისი
ბადი ებსენი - ბატონი გოლითლი
მარტინ ბალსამი - ო.ჯ ბერმანი
მიკი რუნი - ბატონი იონიში
ალან რიდი - სალი ტომატო

გადაღება
ფილმის რეჟისორად კომპანია -მა ბლეიქ ედვარდსი მიიწვია. ეს არის ფილმი, სადაც ბუნებით ინტროვერტი, ოდრი ჰეპბერნი, რომელიც ჰოლი გოლითლის გმირს ასახიერებს, ნამდვილ ექსტროვერტად გადაიქცა. ეს იყო მსახიობის არაჩვეულებრივი გარდასახვა და მისი ერთ-ერთი ყველაზე დასამახსოვრებელი კინო როლი. მიუხედავად ამისა ტრუმენ კაპოტე, რომლის ცნობილი რომანის მიხედვითაც გადაიღეს ეს ფილმი ჰოლის როლზე ოდრი ჰეპბერნის აყვანის წინაღმდეგი იყო. მას სურდა მთავარ როლზე მერილინ მონრო მიეწვიათ, თუმცა კომპანიამ მისი სურვილი არ გაითვალისწინა. ფილმში გამოყენებული მუსიკა (ინგლ. ), რომელსაც ოდრი ჰეპბერნი ასრულებს და რომელიც კომპოზიტორ ჰენრი მანჩინის ეკუთვნის, ამერიკული კინო აკადემიის მთავარი ჯილდოს მფლობელი გახდა. თუმცა სანამ ეს სიმღერა ოსკარამდე მივიდოდა, რეჟისორმა და კინო კომპანია -ის წარმომადგენლებმა, ოდრი ჰეპბერნის ნამღერი შეაფასეს, როგორც საშინელება და მისი ფილმიდან ამოჭრაც სცადეს, თუმცა მსახიობმა ეს ფაქტი გააპროტესტა და მათ უთხრა - მხოლოდ ჩემს ცხედარზე გადავლით.

ჯილდოები
დოლი

დოლი — ქართული დასარტყმელი საკრავი. დოლი გავრცელებულია საქართველოს ბარის კუთხეებში.

დოლი წარმოადგენს ხის პატარა ცილინდრულ კორპუსს, რომლის ორივე მხარეზე გადაკრულია ტყავი. ტყავი დამაგრებულია თასმებით და მასში გაყრილია რკინის რგოლები, რომლებითაც იჭიმება ტყავი. დოლის სიმაღლე ისე შეეფარდება ჟღერადი ზედაპირის დიამეტრს, როგორც 3:1. დოლზე (უფრო მეტად) უკრავენ ხელებით ან ჯოხებით. ზოგჯერ ჯოხს გაგანიერებული ბოლო აქვს. დოლი უჭირავთ მარცხენა იღლიის ქვეშ ან ჩამოკიდებული აქვთ. უკრავენ მჯდომარე მდგომარეობაში. ზოგჯერ მედოლე თვითონაც ცეკვავს. დოლზე ჯოხებით დაკვრისას, ერთი ჯოხით ურტყამენ ცალ მხარეს (ტყავზე), მეორეთი — მეორე მხარეს. ჯოხებს აქვთ ყულფები, რომლებითაც ჯოხები შემსრულებელს ხელებზე აქვს მიმაგრებული. დოლზე მიიღწევა ტრელები, ტრემოლო, ფორშლაკები. როდესაც ფორტეს ეფექტის მიღწევა სურთ, უკრავენ შუა ადგილას, ხოლო პიანოს დროს — დოლის ნაპირებზე. დოლის კორპუსი კეთდება ხისაგან. მისცემენ ცილინდრის ფორმას და გადააკრავენ ტყავს, რომელსაც ამაგრებენ თოკით ან თასმით.

დოლზე უკრავენ ძირითადად მამაკაცები; ცეკვის დროს დოლი ხაზს უსვამს ცეკვის რიტმს. დოლთან ერთად ხშირად ხდება სხვა ერთი რომელიმე საკრავის გაერთიანება ანსამბლად, მაგალითად ჩონგურის ან ჭიბონის, ზურნის, დუდუკების და იშვიათად სალამურის.
ფრიქსე

ფრიქსე — ათამანტისა და ნეფელეს ვაჟი, ჰელეს ძმა. როდესაც ათამანტმა შეირთო ინო, ნეფელე გაუჩინარდა. ინომ თავიდანვე შეიძულა გერები და მზაკვრულ გეგმებს აწყობდა მათ დასაღუპავად. ამ მიზნით ის ქალებს მოელაპარაკა, თესლი ჩუმად მოხალეს, არ გაღვივდა და ქვეყანას შიმშილი დაატყდა. ინომ მოსყიდული ორაკული დაიმოწმა და ქმარს დააჯერა, რომ ფრიქსე და ჰელე მსხვერპლად უნდა შეეწირა. კიდეც დაუპირეს და-ძმას მსხვერპლად შეწირვა, მაგრამ გადამწყვეტ მომენტში ნეფელემ იხსნა შვილები. მათ ოქროს ვერძი მოუვლინა და კოლხეთში გაისტუმრა, მაგრამ ჰელემ ვერძძე თავი ვერ შეიმაგრა და ზღვაში გადავარდა, რომელსაც ჰელეს ზღვა – ჰელესპონტი ეწოდა. ფრიქსე კი კოლხეთში ჩავიდა, სადაც ჰელიოსის ვაჟმა აიეტმა მიიღო და თავისი შვილი ქალკიოპე მიათხოვა ცოლად. ფრიქსემ ოქროს საწმისი აიეტს გადასცა, რომელმაც ის არესის ველზე მუხაზე დაკიდა და მცვეად გველეშაპი მიუჩინა. ფრიქსეს ქალკიოპესაგან ჰყავდა ოთხი შვილი: არგოსი, მელასი, ფრონტოსი, და კიტისორე. ისინი მამის ქონებისათვის მიემგზავრებოდნენ, როდესაც გემი ჩაეძირათ და არესის კუნძულზე გაირიყნენ. შემდეგ ისინი არგონავტებმა გადაარჩინეს და კოლხეთში დააბრუნეს. არგონავტებს თვითონაც ეხმარებოდნენ ოქროს საწმისის მოპარვასა და მედეას მოტაცებაში.
ჰელე

ჰელე — ათამანტისა და ნეფელეს ასული, ფრიქსეს და. როდესაც ნეფელე გაუჩინარდა, დედინაცვალმა ინომ გერები შეიძულა და ქალებს მოელაპარაკა, რომელთაც თესლი მოხალეს და ქვეყანა შიმშილმა მოიცვა. შემდეგ ინომ მოსყიდული ორაკული დაიმოწმა და ქმარს დააჯერა, რომ ფრიქსე და ჰელე მსხვერპლად უნდა შეეწირა. მსხვერპლშეწირვის აღსრულების დროს გამოჩნდა ნეფელე, რომელმაც შვილები ჰერმესის ნაჩუქარ ოქროს ვერძზე შესვა და კოლხეთში გაისტუმრა. ჰელემ ღრუბლებში თავი ვერ შეიმაგრა და ზღვაში გადავარდა, რომელსაც ჰელეს ზღვა ანუ ჰელესპონტი ეწოდა.
ორფრთიანები

ორფრთიანები — მწერების რიგი. საშუალო ზომის მწერებია. წყვილი სიფრიფანა ფრთა აქვთ. მეორე წყვილი ფრთა გადაქცეულია საბზუილედ. გვხვდება უფრთო ფორმებიც. ორფრთიანებს აქვთ წყვილი, ფასეტური, ზოგჯერ 3 მარტივი თვალი, სასიარული ფეხები, ზოგჯერ გრძელი (კოღოები). ახასიათებთ სრული მეტამორფოზი. მატლები ჭიისებურია, უფეხო, იშვიათად ცრუფეხებიანი. ვითარდებიან ლეშში, ექსკრემენტში და სხვაგან ან პარაზიტობენ და მტაცებლობენ უხერხემლო (მწერები, მოლუსკები) და ხერხემლიან (რეპტილიები, ფრინველები, ძუძუმწოვრები) ცხოველებზე. გავრცელებული არიან მთელ მსოფლიოში. რიგში 120-130 ოჯახის 85 ათასი სახეობაა, რომელთაგან საქართველოში 20-მდე ოჯახის 500-მდე სახეობაა. ორფრთიანების მრავალი წარმომადგენელი სასოფლო-სამეურნეო კულტურების მავნებლებია, ხოგი ინფექციურ დაავადებათა გამომწვევებისა და ჰელმინთების კვერცხების მექანიკური გადამტანია, ბევრი პარაზიტია, ნაწილი საწყობებში ბინადრობს და საკვებ პროდუქტებს აზიანებენ, სისხლმწოვი ფორმები კი ზიანს აყენებენ ადამიანს, შინაურ პირუტყვს, რითაც აქვეითებენ სასოფლო-სამეურნეო ცხოველთა პროდუქტიულობას. საქართველოში გავრცელებული მავნე სახეობებია ალუბლის ბუზი, ჰესენის ბუზი, ხახვის ბუზი, მწვანეთვალა ბუზი, შვედური ბუზი, ზეთისხილის ბუზი, ხახვის ჩუხჩუხა, ნესვის ბუზი, მალარიის ჩვეულებრივი კოღო, ოთახის პატარა ბუზი, ხორცის ლურჯი ბუზი და სხვა.